Gesteelde voertuie gevind vóór hulle oor grens gesmokkel wordFoto: SAPD, Limpopo Die polisie in Limpopo het Woensdag beslag gelê op gesteelde luukse voertuie wat bestem was om oor die land se grense gesmokkel te word. Brig. Motlafela Mojapelo, woordvoerder van die polisie, het gesê die operasie het by die Phafuri-, Beitbrug- en Pontdrift-grensposte plaasgevind. “ŉ Wit Mercedes Benz, wat in Durban gesteel is en aan ŉ huurmotoragentskap behoort, sou na Zimbabwe gesmokkel word. ŉ 28-jarige man is in hegtenis geneem op aanklag van die besit van ŉ vermoedelik gesteelde motor,” het Mojapelo gesê. Die motor het in die modder vasgesit toe die verdagte dit oor die Limpopo-rivier wou smokkel. “ŉ Range Rover ter waarde van R900 000 is op pad na Malawi voorgekeer. Die bestuurder het boonop ŉ bedrag van R30 000 in sy besit gehad. Die voertuig sou die Beitbrug-grenspos oorgesteek het.” ŉ Groep wat in ŉ Ford Ranger gery het, is voorgekeer voordat hulle die Limpopo-rivier oorgesteek het. Hulle het te voet in die bosse in gevlug toe polisiebeamptes opgedaag het. ŉ Audi A6 ter waarde van R400 000, ŉ Mercedes Benz C180 ter waarde van R380 000 en ŉ Datsun Go, ter waarde van R90 000, is ook gekonfiskeer. Volgens Mojapelo behoort meeste van dié voertuie aan huurmotoragentskappe. Die verdagtes sal binnekort in die Musina-landdroshof verskyn.